Siguria Kombëtare e Shteteve të Bashkuara
Ekspertët thonë se zbulimi i programeve të përgjimit mund të bëjë që të rianalizohet grumbullimi i të dhënave
Bërja publike kohët e fundit se si Agjencia e Sigurimit Kombëtar mbledh informacione për programin e saj super-sekret të përgjimeve mund t’i detyrojë agjencitë amerikane të zbulimit të rishqyrtojnë proceset e tyre të grumbullimit të të dhënave dhe të individëve që kanë qasje tek to. Korrespondentja e Zërit të Amerikës Pam Dockings sjell hollësi: Steven Bucci, drejtor për politikën e jashtme në organizatën Heritage Foundation, thotë se sa herë që ka një rrjedhje të informacioneve sekrete të zbulimit, kjo nxit rishqyrtimin e procesit të grumbullimit të informacioneve. Në një intervistë për programin të Zërit të Amerikës, eksperti thotë se kjo do të ndodhë edhe tani, pas publikimit të programit nga ish-punonjësi i Agjencisë amerikane të Sigurimit Kombëtar, Edward Snowden. Synimi, thotë ai, është që të zbulohet se çfarë shkoi keq dhe të parandalojmë që kjo të ndodhë përsëri. Zyrtarët të zbulimit dhe disa anëtarë të Kongresit, thonë se Edward Snowden e rrezikoi Amerikën kur i dha informacione për programet e grumbullimit të të dhënave sekrete gazetave dhe . Në atë kohë, Snowden punonte si ekspert i teknologjisë për kompaninë Booz Allen Hamilton, një firmë private, kontraktore e Agjencisë amerikane të Sigurimit Kombëtar. Rudy de Leon është nënpresident i Qendrës amerikane për Progres dhe ish nën-sekretar i mbrojtjes. Ai thotë se veprimet e Snowden-it ka shumë mundësi t’i nxisin agjencitë dhe kontraktorët e qeverisë të rishikojnë qasjen që kanë punonjësit në programe të ndryshme. Zoti De Leon thotë se Shtetet e Bashkuara zbatojnë kontrollin dhe balancën për t’u siguruar që programet e survejimit të planifikuara për kapjen e terroristëve nuk shkelin të drejtat e privacisë së amerikanëve të thjeshtë. Ai thotë se hetuesit do të duan të dinë se çfarë e shtyu Snowden-in të veprojë kështu. Bërja publike e informacioneve lidhur me grumbullimin e të dhënave të telefonatave dhe të internetit, në kuadrin e përpjekjeve të qeverisë për të parandaluar terrorizimin, bëri që të mbaheshin seanca dëgjimore në Kongres. Ligjvenësi Dutch Ruppersberger bëri thirrje për ndryshime në qasjen që kanë punonjësit tek informacionet sekrete. Zoti De Leon thotë se kur është fjala për rolin e qeverisë në balancimin e nevojës për të mbrojtur qytetarët me nevojën për të respektuar të drejtat dhe privacinë e tyre, kjo nuk është diçka e përcaktuar. Ai thotë se amerikanët presin që qeveria të gjejë mënyra për balancimin e këtyre përparësive të rëndësishme. Zoti Bucci i Fondacionit Heritage thotë se ai druhet për reagimin e ashpër të publikut lidhur me grumbullimin e të dhënave të zbulimit, gjë që do t’i detyrojë agjencitë amerikane të survejimit të kufizohen, një veprim që mund t’i dobësojë Shtetet e Bashkuara në afat të gjatë.